കുന്നത്തൂരില് ഇതര സംസ്ഥാന തൊഴിലാളികളടക്കം നാലു പേര്ക്ക് പേപ്പട്ടിയുടെ കടിയേറ്റു ശാസ്താംകോട്ട: കുന്നത്തൂരില് ഇതര സംസ്ഥാന തൊഴിലാളികളടക്കം നാലു പേര്ക്ക് പേപ്പട്ടിയുടെ കടിയേറ്റു. കുന്നത്തൂര് പുത്തനമ്ബലം പിന്നാട്ട് പുത്തന് വീട്ടില് പിന്നാട്ട് ബാബു 72, മരുമകള് ശോഭ അരുണ് 38, ഇവരുടെ വീടിനോട് ചേര്ന്ന് ഇഷ്ടികച്ചൂളയിലെ തൊഴിലാളികളായ ശങ്കര് 24, മലീന്ദ്രനാഥ് റോയ് 51 എന്നിവര്ക്കാണ് നായയുടെ ആക്രമണത്തില് ഗുരുതരമായി പരുക്കേറ്റത്. ഉടന് ശാസ്താംകോട്ട താലൂക്ക് ആശുപത്രിയിലെത്തിച്ച് പ്രാഥമിക ചികിത്സ നല്കിയ ശേഷം ജില്ലാ ആശുപത്രിയില് പ്രവേശിപ്പിച്ചു. എല്ലാവര്ക്കും കൈയ്ക്കും കാലിലും ആഴത്തിലാണ് കടിയേറ്റത്. കഴിഞ്ഞ ദിവസം രാവിലെ 11.30നായിരുന്നു സംഭവം. വീട്ടിലേക്കുള്ള റോഡിലെ പോസ്റ്റില് കുന്നത്തൂര് പഞ്ചായത്ത് പ്രസിഡന്റിന്റെ നേതൃത്വത്തില് വഴിവിളക്കുകള് സ്ഥാപിക്കുന്നത് നോക്കിനിന്ന ബാബുവിനാണ് ആദ്യം കടിയേറ്റത്. പിന്നീട് വീട്ടുപരിസരത്ത് നില്ക്കുകയായിരുന്ന ശോഭയ്ക്കും തൊഴിലാളികള്ക്കും കടിയേല്ക്കുകയായിരുന്നു.കുന്നത്തൂര് പഞ്ചായത്തില് രാപകല് വ്യത്യാസമില്ലാതെ തെരുവുനായ് ശല്യം വര്ധിച്ചിട്ടും അധികൃതര് നടപടിയെടുക്കാത്തതില് പ്രതിഷേധം ശക്തമാണ്. രാത്രികാലങ്ങളില് മറ്റ് പ്രദേശങ്ങളില് നിന്നു നായകളെ കൂട്ടത്തോടെ വാഹനങ്ങളിലെത്തിച്ച് കുന്നത്തൂര് പാലം ഉള്പ്പെടെയുള്ള മേഖലകളില് ഇറക്കിവിടുന്നതായും ഇതാണ് തെരുവ് നായ ശല്യത്തിനുള്ള പ്രധാന കാരണമെന്നും നാട്ടുകാര് ആരോപിക്കുന്നു.